Vážená pani riaditeľka, Vážený pán riaditeľ,

Oddelenie školstva MMK v súvislosti s rozšírením nového koronavírusu na územie Slovenskej republiky kontaktovalo vedúcu odboru hygieny detí a mládeže RÚVZ v Košiciach MUDr. Katarínu Strmenskú, MPH z dôvodu zabezpečenia opatrení na zamedzenie šírenia prenosných ochorení.

**Na základe odporúčaní Regionálneho úradu verejného zdravotníctva v Košiciach mesto Košice, Oddelenie školstva vydáva všetkým školám a školským zariadeniam vo svojej zriaďovateľskej pôsobnosti usmernenie:**

- zabezpečiť mydlá a jednorazové utierky do tried a sociálnych zariadení,

- hygienu priestorov zabezpečovať podľa schválených prevádzkových poriadkov,

- sprísniť celkovú dezinfekciu školy alebo školského zariadenia,

- zabezpečiť pravidelné vetranie priestorov,

- ak sa u dieťaťa, žiaka, alebo zamestnanca školy vyskytnú príznaky ochorenia, okamžite ho vylúčiť z kolektívu, navštíviť lekára pokiaľ nemá pozitívnu cestovateľskú anamnézu,

- dieťa alebo žiaka, ktorý sa vrátil zo zahraničia pozorovať počas nasledujúcich 14 dní,

- v prípade, že sa ochorenie prejaví u osôb po návrate zo zahraničia, nenavštevovať lekára, zabezpečiť izoláciu doma a telefonicky kontaktovať svojho ošetrujúceho lekára a RÚVZ na t. č.: 0918 389 841.